মন্ত্ৰী হিমন্ত বিশ্ব শৰ্মাই তৰা এক গোচৰত দোষী সাব্যস্ত হৈ কাৰাদণ্ডৰ সন্মুখীন হৈছে ছেণ্টিনেল কাকতৰ প্ৰাক্তন সম্পাদক বিকাশ শৰ্মা।
কামৰূপ (মহানগৰ) জিলাৰ ন্যায়িক দণ্ডাধীশ ইউ বৰাই যোৱা ২০ মাৰ্চত সাংবাদিকগৰাকীক দোষী সাব্যস্ত কৰি এমাহৰ সাধাৰণ কাৰাৱাস আৰু ৫হাজাৰ টকাৰ জৰিমনা বিহিছে।
গুৱাহাটী টাউন ক্লাবত বৃ্হস্পতিবাৰে সংবাদমেলযোগে এই বিষয়ে জানিবলৈ দিয়ে জ্যেষ্ঠ অধিবক্তা দেৱজিত শইকীয়াই।
উত্তৰ-কাছাৰ কেলেংকাৰিৰ অভিযুক্ত আৰ এইচ খানৰ সৈতে মন্ত্ৰীজনক সাঙুৰি অখিল গগৈৰ "উদ্ধৃতি"ৰে ২০১০ চনত প্ৰকাশ কৰা এক বাতৰিৰ বাবে কাকতখনৰ তদানীন্তন সম্পাদকগৰাকী দোষী সাব্যস্ত হৈছে।
কৃষক মুক্তি সংগ্ৰাম সমিতিৰ নেতাজনে কাকতখনে প্ৰকাশ কৰা ধৰণেৰে সংবাদমেলত মন্তব্য কৰা নাছিল বুলি আদালতত সাক্ষ্য দিয়ে।
কাকতখনে সাক্ষী হিচাপে আন এখন কাকত অসমীয়া প্ৰতিদিনৰ সম্পাদক নিত্য বৰাকো হাজিৰ কৰোৱাইছিল। কিন্তু একেখন সংবাদমেলক লৈ অসমীয়া প্ৰতিদিন আৰু ছেণ্টিনেল-এ প্ৰকাশ কৰা বাতৰি দুটাত গগৈৰ উদ্ধৃতি পৃথক আছিল। "নিত্য বৰাই আদালতত তেওঁৰ হাতত থকা তথ্য দাখিল কৰিলে। দুয়োখন কাকত গোষ্ঠীৰ বাতৰিৰ মাজত কিছু পাৰ্থক্য আছিল," সংবাদমেলত অধিবক্তা শইকীয়াৰ মন্তব্য।
মন্ত্ৰী শৰ্মাই তৰা অভিযোগ (নং ২৪২৬/২০১০)ত ভাৰতীয় দণ্ডবিধিৰ ৫০০/৫০১/৩৪ ধাৰাত গোচৰ ৰুজু কৰিছিল আদালতে।
সাংবাদিক শৰ্মাৰ সৈতে যোগাযোগ কৰাত তেওঁ এই সন্দৰ্ভত উচ্চ আদালতত আবেদন জনোৱাৰ পথ ল'ব বুলি নৰ্থ ইষ্ট নাও-ক জানিবলৈ দিয়ে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
